Sabiedrisko pakalpojumu regulēšanas komisijas uzklausīšanas sanāksme par

SIA ,,MS SILTUMS” siltumenerģijas apgādes pakalpojumu tarifu projektu

## PROTOKOLS

### Madlienā

2020.gada 21.februārī Nr. 4

**Sanāksmi vada:**

**V.Uzvārds,** Regulatora pārstāvis

**Uzaicinātie:**

**V.Uzvārds,** SIA ,,MS SILTUMS” pārstāvis

**Piedalās**:

**V.Uzvārds,** SIA “MS SILTUMS” pārstāvis

**V.Uzvārds,** Madlienas pagasta pārvaldes pārstāvis

**V.Uzvārds**, siltumenerģijas apgādes pakalpojumu lietotāja pārstāvis

**Protokolē:**

**V.Uzvārds,** Regulatora pārstāvis

Uzklausīšanas sanāksmi sāk pulksten 12:00.

**Darba kārtība**

1. Prezentācija par uzklausīšanas sanāksmes norises kārtību.
2. Komersanta prezentācija ar pamatojumu par jauno tarifa apstiprināšanas nepieciešamību un iesniegtā tarifu projekta īss raksturojums.
3. Uzklausīšanas sanāksmes dalībnieku jautājumi un priekšlikumi.

**1. Prezentācija par uzklausīšanas sanāksmes norises kārtību**

**Regulatora pārstāvis,** izmantojot uzskates materiālus (prezentāciju), iepazīstina klātesošos ar Sabiedrisko pakalpojumu regulēšanas komisijas (turpmāk – Regulators) uzklausīšanas sanāksmju norises kārtību un informē par tarifu projekta izvērtēšanas gaitu, izskatīšanas termiņiem, regulējamā pakalpojuma robežu un pamatnostādnēm par tarifā iekļaujamām izmaksām.

**2. Pamatojums par jauno tarifu apstiprināšanas nepieciešamību un iesniegtā tarifu projekta īss raksturojums**

**Regulatora pārstāvis** informē, ka SIA ,,MS SILTUMS” 2020.gada 22.janvārī Regulatorā iesniedza siltumenerģijas apgādes pakalpojumu tarifu projektu ar tam pievienotu siltumenerģijas apgādes pakalpojumu tarifu projektu Madlienas, Suntažu, Lauberes un Ķeipenes pagastiem Ogres novadā. Tarifu projekts ir iesniegts, ņemot vērā pakalpojumu sniegšanas zonas paplašinājumu, uzsākot sniegt regulējamus siltumenerģijas apgādes pakalpojumus Lauberes pagastā un Ķeipenes pagastā, Ogres novadā, pamatojoties uz Ogres novada pašvaldības lēmumu, ar kuru noteikts pienākums SIA „MS SILTUMS” veikt siltumenerģijas ražošanas, pārvades un sadales funkciju, nodrošinot nepārtrauktu siltumapgādes pakalpojumu sniegšanu saskaņā ar 2018.gada 23.janvārī noslēgto deleģēšanas līgumu Nr.5-2.1/2018-28 un Nr.5-2.1/2018-29. Tarifu projektā ir iekļautas Madlienas, Suntažu, Lauberes un Ķeipenes pagastos Ogres novadā siltumenerģijas ražošanas, pārvades un sadales un tirdzniecības izmaksas, un attiecīgi noteikts vienots pakalpojumu tarifs šiem pagastiem. Siltumenerģijas ražošanai izmanto šķeldu, malku un kokskaidu granulas. Pašlaik Madlienas un Suntažu pagastos SIA ,,MS SILTUMS” piemēro ar Regulatora 2017.gada 20.jūlija lēmumu Nr.83 ,,Par Ogres novada pašvaldības sabiedrības ar ierobežotu atbildību ,,MS SILTUMS” siltumenerģijas apgādes pakalpojumu tarifiem” apstiprināto tarifu 48,00 EUR/MWh.

SIA ,,MS SILTUMS” iesniegusi tarifu projektu, kurā siltumenerģijas gala tarifs ir aprēķināts 52,53 EUR/MWh apmērā, kas ir par 4,53 EUR/MWh jeb 9,4 % lielāks, salīdzinot ar spēkā esošo tarifu.

**Regulatora pārstāvis** dod vārdu **SIA ,,MS SILTUMS”** **pārstāvim**.

**SIA ,,MS SILTUMS”** **pārstāvis** sniedz prezentācijupar SIA “MS SILTUMS” darbību un iesniegto tarifu projektu. Prezentācijas laikā **SIA ,,MS SILTUMS”** **pārstāvis** informē, ka ir izstrādāts un Regulatoram iesniegts jaunais tarifu projekts, kas varētu stāties spēkā nākošajā apkures sezonā. **SIA ,,MS SILTUMS”** **pārstāvis** informē, ka jaunais siltumenerģijas gala tarifs ir aprēķināts **52,53 EUR/MWh** apmērā un, salīdzinot ar spēkā esošo tarifu, ir palielinājušās tarifu projektā iekļaujamās izmaksas, piemēram, energoresursu cenas, palielinājusies gan minimālā, gan faktiskā darba alga, jo sakarā ar jaunu iekārtu uzstādīšanu SIA ,,MS SILTUMS” bija nepieciešams piesaistīt jaunus kvalificētākus darbiniekus un palielināt darba algas esošajiem darbiniekiem. **SIA ,,MS SILTUMS”** **pārstāvis** norāda, ka būtu jāuzsver arī veikto investīciju nozīmīgums, lai uzlabotu SIA ,,MS SILTUMS” sniegto siltumapgādes pakalpojumu efektivitāti. 2019.gadā SIA ,,MS SILTUMS” investēja jaunās iekārtās, Madlienā uzstādīti jauni apkures katli, nomainītas siltumtrases, daļēji arī piesaistīts Eiropas Savienības fondu finansējums, tiek plānoti darbi pārejos ciemos.

**3. Uzklausīšanas sanāksmes dalībnieku jautājumi un priekšlikumi**

**Regulatora pārstāvis** dod vārdu citiem klātesošajiem uzklausīšanas sanāksmes dalībniekiem.

**Siltumenerģijas apgādes pakalpojumu lietotāja pārstāvis** jautā kāds ir kopējais lietotājiem nodotais siltumenerģijas daudzums pa visiem tarifu projektā ietvertajiem pagastiem kopā.

**SIA ,,MS SILTUMS”** **pārstāvis** informē, ka izstrādātajā tarifu projektā lietotājiem nodotais siltumenerģijas daudzums tiek aprēķināts par visām tarifu projektā ietvertajām katlu mājām, t.i., Madliena, Suntaži, Ķeipene un Laubere kopā, t.i., 10,4 tūkst. MWh.

**Regulatora pārstāvis** papildus norāda, ka tarifu projektā plānotais lietotājiem nodotais siltumenerģijas daudzums 10,4 tūkst. MWh sadalījumā pa katlumājām ir sekojošs: Madliena – 4,1 tūkst. MWh, Suntaži – 2,9 tūkst. MWh, Ķeipene – 1,6 tūkst. MWh, Laubere – 1,7 tūkst. MWh.

**Siltumenerģijas apgādes pakalpojumu lietotāja pārstāvis** jautā, kāds ieguvums ir no tā, ka visus pagastus apvieno vienā tarifu projektā.

**SIA ,,MS SILTUMS”** **pārstāvis** paskaidro, ka apvienojot vairākas katlu mājas vienā siltumenerģijas apgādes pakalpojumu tarifu projektā, tiek centralizētas fiksētās izmaksas, t.i., samazinās apkalpošanas izmaksas un darbaspēka izmaksas.

**Madlienas pagasta pārvaldes pārstāvis** jautā, kāds varētu būt investīciju atmaksāšanās periods jaunajam tarifu projektam, salīdzinājumā ar spēkā esošo tarifa projektu.

**SIA ,,MS SILTUMS”** **pārstāvis** informē, ka atmaksāšanās periods ir līdzvērtīgs iekārtu ekspluatācijas laikam, kas ir apmēram 15 gadi.

**Siltumenerģijas apgādes pakalpojumu lietotāja pārstāvis** jautā, vai no Madlienas katlu mājas ir paredzēta arī siltā ūdens piegāde.

**SIA ,,MS SILTUMS”** **pārstāvis** atbild, ka siltā ūdens piegāde no katlu mājas nav paredzēta.

**Regulatora pārstāvis** informē, ka ir sagatavota SIA ,,MS SILTUMS” adresēta vēstule par papildus informācijas sniegšanu saistībā ar iesniegto siltumenerģijas apgādes pakalpojumu tarifu projektu.

Tā kā uzklausīšanas sanāksmes laikā citi jautājumi vai priekšlikumi netika izteikti, **Regulatora pārstāvis** pateicas klātesošajiem par atsaucību, aicina jebkuru jautājumu gadījumā vērsties SIA ,,MS SILTUMS” vai Regulatorā un slēdz sanāksmi.

Sanāksmi slēdz pulksten 12:45.

Sanāksmes vadītājs Regulatora pārstāvis

Protokolēja Regulatora pārstāvis